R.W. Johnson: Ineenstorting wag, ANC | Netwerk24
Die Slag van Gettysburg in die Amerikaanse Burgeroorlog. Illustrasie: Getty Images
Ulysses S. Grant, die Amerikaanse generaal wat die Noorde tot 'n oorwinning in die Amerikaanse Burgeroorlog gelei het, het op 'n wêreldtoer gegaan nadat hy twee termyne as president gedien het. In Berlyn het hy die Duitse "Ysterkanselier", Bismarck, ontmoet, wat by Grant wou weet waarom die Burgeroorlog so verskriklik was wat menselewens betref – die ergste wat die wêreld tot op daardie stadium gesien het. "Dit moes verskriklik wees," het Grant geantwoord. "Slawerny moes beëindig word. Ons het teen 'n vyand geveg met wie vrede nie moontlik was nie. Ons moes hom vernietig. Geen vredesverdrag was moontlik nie – slegs vernietiging."
In 1945 is hierdie voorbeeld ook aangehaal deur genl. Dwight D. Eisenhower, die Geallieerde opperbevelvoerder. Dit was noodsaaklik dat daar by niemand enige twyfel moet wees dat Nazi-Duitsland absoluut verslaan is nie. Die wapenstilstand wat die Eerste Wêreldoorlog beëindig het, het Hitler in staat gestel om die mite te versprei dat Duitsland slegs verslaan is nadat die Jode hom "in die rug gesteek het". Hierdie keer kon daar geen plek wees vir sulke giftige onsin nie, en ook nie vir enige nostalgie vir die Hitler-bewind nie.
Grant sowel as Eisenhower het die krag van hul vyande se mites verstaan. In die Suide was daar die romantiek van "Southern belles" wat in Romaanse herehuise op uitgestrekte plantasies gewoon het waar hulle die hof gemaak is deur jong, aantreklike offisiere van die Gekonfedereerde leër. Hierdie mite was natuurlik net moontlik danksy die legioene slawe wat die plantasies bewerk het en die jonge dames en hul kêrels bedien het.